CELEX: 32018D0457
Language: mt
Date: 2018-03-13 00:00:00
Title: Deċiżjoni ta' Implimentazzjoni tal-Kunsill (UE) 2018/457 tat-13 ta' Marzu 2018 li tawtorizza lil-Latvja biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud

20.3.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 77/14
            
         DEĊIŻJONI TA' IMPLIMENTAZZJONI TAL-KUNSILL (UE) 2018/457
   tat-13 ta' Marzu 2018
   li tawtorizza lil-Latvja biex tapplika miżura speċjali li tidderoga mill-Artikolu 193 tad-Direttiva 2006/112/KE dwar is-sistema komuni ta' taxxa fuq il-valur miżjud
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395 tagħha,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Taħt l-Artikolu 193 tad-Direttiva 2006/112/KE kwalunkwe persuna taxxabbli li tagħmel provvista taxxabbli ta' merkanzija jew servizzi hija, bħala regola ġenerali, responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
         
               (2)
            
            
               Taħt il-punt (h) tal-Artiklu 199a(1) tad-Direttiva 2006/112/KE, l-Istati Membri jistgħu jipprevedu li l-persuna responsabbli għall-ħlas tal-VAT fuq provvisti tal-konsols tal-logħob tkun il-persuna taxxabbli li lilha ssir il-provvista (“il-mekkaniżmu tar-reverse charge”). Il-Latvja ma tagħmilx użu minn din l-għażla, għalkemm tapplika r-reverse charge għall-provvisti ta' kompjuters tablets u ta' laptops abbażi tal-punt (h) tal-Artikolu 199a(1) ta' dik id-Direttiva.
            
         
               (3)
            
            
               Minħabba l-ammont miżjud ta' frodi fis-settur tal-konsols tal-logħob fil-Latvja, il-Latvja tixtieq tintroduċi l-mekkaniżmu tar-reverse charge għall-provvisti domestiċi tal-konsols tal-logħob.
            
         
               (4)
            
            
               Taħt l-Artikolu 199a(1) tad-Direttiva 2006/112/KE, il-mekkaniżmu tar-reverse charge jista' jiġi applikat sal-31 ta' Diċembru 2018, għal perjodu minimu ta' sentejn. Billi mhijiex sodisfatta l-kundizzjoni tal-perjodu ta' sentejn, il-Latvja ma tistax tapplika l-mekkaniżmu tar-reverse charge abbażi tal-punt (h) tal-Artikolu 199a(1) tad-Direttiva 2006/112/KE.
            
         
               (5)
            
            
               Permezz ta' ittra rreġistrata mal-Kummissjoni fil-15 ta' Novembru 2017, il-Latvja talbet awtorizzazzjoni biex tapplika miżura speċjali li tidderoga mill-Artikolu 193 tad-Direttiva 2006/112/KE sabiex tagħmel ir-riċevitur tal-provvista ta' konsols tal-logħob responsabbli għall-ħlas tal-VAT.
            
         
               (6)
            
            
               F'konformità mal-Artikolu 395(2) tad-Direttiva 2006/112/KE, il-Kummissjoni infurmat, permezz ta' ittra tat-23 ta' Novembru 2017, lill-Istati Membri l-oħra bit-talba tal-Latvja. Permezz ta' ittra tal-24 ta' Novembru 2017, il-Kummissjoni nnotifikat lil-Latjva li hija kellha l-informazzjoni kollha meħtieġa biex tqis it-talba.
            
         
               (7)
            
            
               Skont l-informazzjoni mogħtija mil-Latjva, l-ammont ta' frodi tal-VAT żdied f'rabta mal-provvisti tal-konsols tal-logħol wara l-introduzzjoni tal-mekkaniżmu tar-reverse charge għall-provvisti ta' mobile phones, tablets, laptops u apparati biċ-ċirkwiti integrati. Il-konsols tal-logħob huma partikolarment suxxettibbli għall-frodi tal-VAT billi huma relattivament żgħar, għandhom valur relattivament għoli u għandhom suq żviluppat tajjeb fuq l-Internet. Skont l-informazzjoni li bagħtet il-Latvja, hemm għadd ta' miżuri konvenzjonali li ġew introdotti mil-Latvja fil-ġlieda kontra l-frodi tal-VAT. Madankollu, il-Latvja tqis li huwa meħtieġ li jiġi introdott il-mekkaniżmu tar-reverse charge għall-provvisti tal-konsols tal-logħob sabiex ma jkunx hemm telf fid-dħul tal-VAT għall-baġit pubbliku.
            
         
               (8)
            
            
               Għalhekk, sabiex tiġi impedita l-evażjoni tat-taxxa, jenħtieġ li l-Latvja tiġi awtorizzata tapplika l-mekkaniżmu tar-reverse charge għall-provvisti tal-konsols tal-logħob għal perjodu limitat.
            
         
               (9)
            
            
               Il-miżura speċjali ma għandha l-ebda impatt negattiv fuq ir-riżorsi proprji tal-Unjoni li ġejjin mill-VAT,
            
         ADOTTA DIN ID-DEĊIŻJONI:
   Artikolu 1
   B'deroga mill-Artikolu 193 tad-Direttva 2006/112/KE, fil-każ tal-provvisti tal-konsols tal-logħob, il-Latvja hija awtorizzata tiddeżinja lir-riċevitur tal-provvista bħala l-persuna responsabbli għall-ħlas tal-VAT.
   Artikolu 2
   Din id-Deċiżjoni għandha ssir effettiva fil-jum tan-notifika tagħha.
   Din id-Deċiżjoni għandha tiskadi fil-31 ta' Diċembru 2018.
   Artikolu 3
   Din id-Deċiżjoni hija indirizzata lir-Repubblika tal-Latvja.
   
      Magħmul fi Brussell, it-13 ta' Marzu 2018.
      
         
            Għall-Kunsill
         
         
            Il-President
         
         V. GORANOV
      
   
   
      (1)  ĠU L 347, 11.12.2006, p. 1.